
Paskaidrojuma raksts
Rīgas domes 2026. gada __. ________ saistošajiem noteikumiem Nr. RD-26-__-sn

“Grozījums Rīgas domes 2023. gada 28. jūnija saistošajos noteikumos 
Nr. RD-23-208-sn “Par braukšanas maksas atvieglojumiem Rīgas valstspilsētas sabiedriskā transporta maršrutu tīklā””

	1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi
Saistošo noteikumu mērķis ir nodrošināt aktuālajai situācijai un Rīgas valstspilsētas pašvaldības (turpmāk – Pašvaldība) budžeta iespējām atbilstošu atbalstu Pašvaldības administratīvajā teritorijā reģistrētiem Ukrainas civiliedzīvotājiem, kuri ir izceļojuši no Ukrainas vai kuri nevar atgriezties Ukrainā Krievijas Federācijas izraisītā bruņotā konflikta dēļ šī bruņota konflikta norises laikā (turpmāk – Ukrainas civiliedzīvotāji).
Saistošie noteikumi paredz noteikt termiņu 100 % braukšanas maksas atvieglojuma saņemšanai Ukrainas civiliedzīvotājiem. Turpmāk minētais atvieglojums tiks piešķirts divus gadus no pagaidu aizsardzības statusa reģistrēšanas dienas Fizisko personu reģistrā, bet ne ilgāk kā līdz Ukrainas civiliedzīvotāju atbalsta likuma darbības termiņa beigām.

	2. Fiskālā ietekme uz pašvaldības budžetu, iekļaujot attiecīgus aprēķinus 
Saskaņā ar Sabiedriskā transporta pakalpojumu likuma 14. panta trešo daļu pašvaldībām ir tiesības noteikt braukšanas maksas atvieglojumus savā administratīvajā teritorijā, ja pārvadātājam ar šo atvieglojumu piemērošanu radītie zaudējumi tiek pilnībā kompensēti no pašvaldības budžeta.
Piešķirot braukšanas maksas atvieglojumus Rīgas valstspilsētas sabiedriskā transporta maršrutu tīklā Ukrainas civiliedzīvotājiem divus gadus no pagaidu aizsardzības statusa reģistrēšanas dienas Fizisko personu reģistrā, bet ne ilgāk kā līdz Ukrainas civiliedzīvotāju atbalsta likuma darbības termiņa beigām, prognozētais braucienu reģistrāciju skaits laikposmā no 2027. gada 1. janvāra līdz 2027. gada 31. decembrim varētu sasniegt aptuveni 1,7 milj.validācijas, savukārt nesaņemtie ieņēmumi (Pašvaldības dotācija) varētu sasniegt aptuveni 3 milj. euro (ieskaitot pievienotās vērtības nodokli).
Nosakot braukšanas maksas atvieglojuma saņemšanas termiņu, braukšanas maksas atvieglojuma saņēmēju loks varētu samazināties aptuveni par 6000 personām. Līdz ar to Pašvaldības budžeta izdevumi 2027. gadā varētu samazināties par aptuveni 3,6 milj.euro (ieskaitot pievienotās vērtības nodokli), salīdzinot ar situāciju, kurā braukšanas maksas atvieglojumi tiktu piešķirti neatkarīgi no pagaidu aizsardzības statusa reģistrēšanas dienas Fizisko personu reģistrā.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)
Saistošie noteikumi paredz noteikt atbalsta saņemšanas termiņu Ukrainas civiliedzīvotājiem, paredzot tiesības saņemt 100 % braukšanas maksas atvieglojumu divus gadus no pagaidu aizsardzības statusa reģistrēšanas dienas Fizisko personu reģistrā, bet ne ilgāk kā līdz Ukrainas civiliedzīvotāju atbalsta likuma darbības termiņa beigām.
Vienlaikus regulējums saglabā iespēju Ukrainas civiliedzīvotājiem saņemt būtisku Pašvaldības atbalstu integrācijas sākumposmā, kad personām parasti ir visaugstākā nepieciešamība pēc sociālā atbalsta un mobilitātes nodrošināšanas.
Saistošajiem noteikumiem nav ietekmes uz vidi, iedzīvotāju veselību, uzņēmējdarbības vidi Pašvaldības teritorijā un konkurenci.

	4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām
Lai Ukrainas civiliedzīvotājs saņemtu braukšanas maksas atvieglojumu, viņam jābūt reģistrētam Pašvaldības administratīvajā teritorijā un jāsaņem braukšanas maksas atvieglojums Rīgas pašvaldības sabiedrības ar ierobežotu atbildību “Rīgas satiksme” noteiktajā kārtībā.
Papildu administratīvās procedūras vai izmaksas personām netiek paredzētas.

	5. Ietekme uz pašvaldības funkcijām un cilvēkresursiem
Saistošo noteikumu īstenošana neietekmēs Pašvaldības funkciju izpildi un neprasīs papildu cilvēkresursus.

	6. Izpildes nodrošināšana
Braukšanas maksas atvieglojumu pasažieris var izmantot, lietojot personalizēto viedkarti normatīvajos aktos un Rīgas pašvaldības sabiedrības ar ierobežotu atbildību “Rīgas satiksme” noteiktajā kārtībā.

	7. Prasību un izmaksu samērīgums pret ieguvumiem, ko sniedz mērķa sasniegšana
Saistošie noteikumi ir piemēroti izvirzītā mērķa sasniegšanai, jo nodrošina Ukrainas civiliedzīvotājiem būtisku atbalstu pirmajos divos gados pēc pagaidu aizsardzības statusa reģistrēšanas, kad personām parasti ir vislielākā nepieciešamība pēc palīdzības integrācijai darba tirgū un sabiedriskajā dzīvē.
Nosakot divu gadu atbalsta saņemšanas termiņu, ir ievērots samērīguma princips, līdzsvarojot Ukrainas civiliedzīvotāju intereses saņemt Pašvaldības atbalstu un Pašvaldības pienākumu nodrošināt racionālu un efektīvu budžeta līdzekļu izlietojumu.
Pašvaldība ir secinājusi, ka neierobežota termiņa 100 % braukšanas maksas atvieglojumu piešķiršana neatkarīgi no personas uzturēšanās ilguma Latvijā vairs nav nepieciešama sākotnējā atbalsta mērķa sasniegšanai. Savukārt divu gadu termiņš nodrošina pietiekamu pārejas periodu personas integrācijai sabiedrībā un ekonomiskās patstāvības veicināšanai.
Ņemot vērā prognozēto Pašvaldības budžeta ietaupījumu aptuveni 3,6 milj. euro apmērā gadā, izvēlētais risinājums ļauj efektīvāk izmantot Pašvaldības finanšu resursus, vienlaikus saglabājot atbalstu personām, kurām tas objektīvi nepieciešams integrācijas sākumposmā.

	8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija
Saistošo noteikumu projekts ir nodots sabiedrības viedokļa noskaidrošanai Pašvaldības oficiālās tīmekļvietnes sadaļā https://www.riga.lv/lv/saistoso-noteikumu-projekti.
Pēc sabiedrības viedokļa noskaidrošanas termiņa beigām saņemtie priekšlikumi un iebildumi, ja tādi tiks saņemti, tiks izvērtēti normatīvajos aktos noteiktajā kārtībā.

